《题幻住庵中峰和尚莲池野亭小像》
元代·陈秀民

亭前池水生莲花，亭中老禅方结跏。
双枝作供净瓶里，仿佛玉井衔丹霞。
世上莲花亦常有，玉堂不比丹青手。
水底冰蚕已化龙，绝世于今故无偶。
师是莲花花是师，亭亭净植涅不淄。
胸中五色舌上吐，烂熳写出莲花词。
世间物物皆为幻，我把斯图作真看。
君不见中峰峰上十丈莲，吹香夜夜到诸天。

作者简介：元温州人，一作嘉兴人，字庶子。博学善书。为武冈城步巡检，知常熟州。历江浙行中书省参知政事、翰林学士。有《寄情稿)。